Bid-dibattitu dwar il-ġejjieni tal-Ewropa fl-aqwa tiegħu, illum il-Kummissjoni Ewropea qiegħda tistabbilixxi l-viżjoni tagħha dwar kif nistgħu noħolqu Żona Ewropea tal-Edukazzjoni sal-2025. L-ideat ifformulati huma intiżi bħala kontribut għal-laqgħa tal-Mexxejja tal-UE f'Gothenburg li se sseħħ fis-17 ta' Novembru 2017, fejn dawn se jiddiskutu l-ġejjieni tal-edukazzjoni u tal-kultura. Il-Kummissjoni temmen li huwa fl-interess komuni tal-Istati Membri kollha li jiġi sfruttat il-potenzjal sħiħ tal-edukazzjoni u tal-kultura bħala xpruni għall-ħolqien tal-impjiegi, għat-tkabbir ekonomiku u għall-ġustizzja soċjali kif ukoll bħala mezz li bih tiġi esperjenzata l-identità Ewropea fid-diversità kollha tagħha. Il-Viċi President għall-Impjiegi, it-Tkabbir, l-Investiment u l-Kompetittività, Jyrki Katainen stqarr: “Bis-saħħa ta' sforz kollettiv, l-Ewropa kollha tkun tista' ssawwar il-ġejjieni tagħha, taffronta aħjar l-isfidi li qed tiffaċċja u ssir iżjed reżiljenti. Waħda mill-ikbar kisbiet tal-Ewropa kienet li jinbnew pontijiet fil-kontinent kollu tagħna bil-ħolqien ta' żona ta' moviment liberu għall-ħaddiema u għaċ-ċittadini. Iżda għad hemm xi ostakli għall-mobbiltà fil-qasam tal-edukazzjoni. Sal-2025 għandna ngħixu f'Ewropa li fiha t-tagħlim, l-istudju u r-riċerka ma jiġux imxekkla mill-fruntieri, iżda li fiha n-normalità tkun li wieħed iqatta' ż-żmien fi Stat Membru ieħor biex jistudja, biex jitgħallem jew biex jaħdem.” Il-Kummissarju għall-Edukazzjoni, iż-Żgħażagħ, l-Isport u l-Kultura, Tibor Navracsics, sostna: “Meta nħarsu lejn il-ġejjieni tal-Ewropa, neħtieġu nkunu mgħammra b'aġenda ambizzjuża u kondiviża dwar kif nistgħu nużaw il-kultura u t-tagħlim bħala xpruni għall-għaqda. L-edukazzjoni hija kruċjali, għaliex biha aħna nkunu mgħammra bil-ħiliet li neħtieġu biex insiru membri attivi tas-soċjetajiet tagħna li kulma jmur qed isiru iktar kumplessi. L-edukazzjoni tgħinna nadattaw għad-dinja li qed tinbidel malajr, biex niżviluppaw identità Ewropea, biex nifhmu kulturi oħra u biex niksbu l-ħiliet ġodda meħtieġa f'soċjetà mobbli, multikulturali u li kulma jmur qed issir iktar diġitali.” F'laqgħa li seħħet f'Ruma f'Marzu 2017, il-mexxejja tal-Ewropa ħadu l-impenn li joħolqu “Unjoni li fiha ż-żgħażagħ jirċievu l-aqwa edukazzjoni u taħriġ u jistgħu jistudjaw u jsibu impjieg fil-kontinent kollu.” Il-Kummissjoni temmen li l-edukazzjoni u l-kultura jistgħu jkunu parti importanti mis-soluzzjoni biex jiġu indirizzati l-isfidi tal-forza tax-xogħol li qed tixjieħ, id-diġitalizzazzjoni kontinwa, il-ħtiġijiet għall-ħiliet fil-ġejjieni, il-ħtieġa li jiġu promossi l-ħsieb kritiku u l-litteriżmu medjatiku f'era li fiha l-“fatti alternattivi” u d-diżinformazzjoni jistgħu jitkattru onlajn kif ukoll il-ħtieġa li jitrawwem sens ikbar ta' appartenenza fid-dawl tal-populiżmu u tal-ksenofobija. Żona Ewropea tal-Edukazzjoni għandha tinkludi: Sfond Ir-responsabbiltà primarja għall-politiki tal-edukazzjoni u tal-kultura hija tal-Istati Membri, fil-livelli nazzjonali, reġjonali u lokali. Madankollu, matul is-snin, l-Unjoni Ewropea qdiet rwol komplementari importanti. Dan huwa minnu b'mod partikolari fir-rigward tal-attivitajiet transfruntiera. Pereżempju, matul dawn l-aħħar 30 sena, bis-saħħa tal-programm Erasmus (Erasmus+ mill-2014 'il hawn), 9 miljun persuna setgħu jistudjaw, jitħarrġu, jitgħallmu jew jagħmlu volontarjat f'pajjiż ieħor. Matul dawn l-aħħar għaxar snin, l-Unjoni Ewropea żviluppat ukoll sensiela ta' għodod ta' politika mhux vinkolanti biex jgħinu lill-Istati Membri fit-tfassil ta' politiki nazzjonali tal-edukazzjoni. Mis-sena 2000 'il hawn, l-Istati Membri kkooperaw fil-“Qafas għall-kooperazzjoni Ewropea fl-edukazzjoni u fit-taħriġ” li stabbilixxa objettivi u parametri referenzjarji komuni. Fl-2010, l-UE stabbiliet żewġ miri għaliha fil-qasam tal-edukazzjoni fil-qafas tal-Istrateġija Ewropa 2020 fejn diġà nkiseb progress reali. It-tluq bikri mill-iskola tnaqqas minn 13.9 % fl-2010 għal 10.7 % fl-2016, u huwa mistenni li l-mira tilħaq l-10 % sal-2020. Il-livell edukattiv terzjarju milħuq żdied sa 39.1 % fl-2016 minn 34 % fl-2010, u huwa mistenni li l-mira tilħaq l-40 % sal-2020. Il-Kummissjoni temmen li issa wasal iż-żmien li nibnu fuq dawn il-pedamenti u nżidu l-ambizzjoni tagħna bil-kbir. Sabiex din ir-riforma tiġi ggwidata u sabiex titqanqal diskussjoni hekk kif l-Ewropa qed tħares lejn il-ġejjieni tagħha, il-President Juncker fid-diskors tiegħu dwar l-Istat tal-Unjoni tat-13 ta' Settembru 2017 ippropona Pjan Direzzjonali għal Unjoni aktar Magħquda, aktar Qawwija u aktar Demokratika. Il-laqgħa f'Gothenburg li se sseħħ fis-17 ta' Novembru 2017 se tkun opportunità biex il-mexxejja jiddiskutu it-tisħiħ tal-identità Ewropea permezz tal-edukazzjoni u tal-kultura. Għal Iktar Informazzjoni Il-Komunikazzjoni: Lejn Żona Ewropea tal-Edukazzjoni sal-2025: it-trawwim ta' Identità Ewropea permezz tal-Edukazzjoni u tal-Kultura Sensiela ta' Skedi Informattivi dwar it-tisħiħ tal-Identità Ewropea permezz tal-Edukazzjoni u tal-Kultura Nota strateġika miċ-Ċentru Ewropew ta' Strateġija Politika (EPSC) dwar l-10 xejriet li qed jittrasformaw l-edukazzjoni kif nafuha Il-Monitoraġġ tal-Edukazzjoni u tat-Taħriġ tal-2017 tal-Kummissjoni: iċ-ċifri ewlenin dwar il-qagħda tal-edukazzjoni u tat-taħriġ fl-UE #FutureOfEurope #EURoad2Sibiu